**INSULA DE GHEAȚĂ**

*Stancu.nicu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe insula de gheaţă lipsită de suflare,

Cu stânci a’ căror piscuri străpung pe-alocuri norii,

Înlănţuind tristeţea, în sumbra condamnare,

Un rătăcit de suflet aşteaptă-ntruna zorii.

Privirea-nceţoşată scrutează depărtarea,

Să vadă o fiinţă, să simtă-aproape un om,

Dar împrejur domneşte, cât vezi cu ochii, marea

Şi-n insula de gheaţă nu-i nici măcar un pom.

Îngenunchind pe piscuri, spre cer înalţă rugă,

Cerşind îngăduinţă, de-a nu trăi-n pustii,

Pe-obrajii care ard şiroaie-ncep să curgă

Iar gheaţa se transformă în râuri mici, zglobii.

Din cer, se-aude orga ce cântă în surdină,

Iar munţii se topesc sub râul plin de foc,

Pe bolta fără stele apare o lumină,

Prin cenuşiul nopţii, albastru-şi face loc.

Spre marea agitată, priveşte cu-ncordare,

Să vadă-n orizonturi catargul salvator,

Iar valurile-nalte izbesc cu-nverşunare,

În insula de gheaţă şi-n tristul său decor.

Se prăvălesc toţi munţii, în hulpave adâncuri,

Iar stâncile de gheaţă se sfarmă-n zeci de mii,

Împrăştiind răceala în cele patru vânturi,

Trezind din amorţire întinsele câmpii.

Deodată-ntreg vacarmul se pierde-n depărtare,

Pe loc se-opreşte vântul, iar orga-a amuţit.

Pe boltă astrul vieţii strălucitor răsare

Şi mângâie, prin raze, pământul înverzit.

La ţărm, din spuma mării, apare o zeiţă,

Cu aură pe frunte şi ochi de peruzea,

Din flori de aur poartă pe cap o coroniţă

Şi-n rochia sa dalbă străluce ca o stea.

Pe umeri cad în valuri cosiţele de aur,

Iar pieptul ca de piatră tresaltă-n mersul lin,

Pe mijloc şerpuieşte, lucrată de un faur,

O mică cingătoare, bătută în rubin.

Obrajii-i sunt petale din rozele magnolii,

Pe buze poartă pârgul cireşilor de mai,

Prin genele-aplecate îşi slobozeşte solii,

Iar briza se dezmiardă în părul său bălai.

Suflarea sa topeşte zăpada ascunsă-n grote,

Câmpia se răsfaţă în sute de culori,

Privighetoarea-nalţă superbul tril de note,

Spre bolta azurie şi fără pic de nori.

E primăvară iarăşi în insula de gheaţă

Şi-n suflet- primăvară, că pot din nou iubi.

În loc voi ţine timpul, s-o simt întreaga viaţă,

Să-i gust din plin dulceaţa în orele târzii.